b'\n_START_ARTICLE_\nPolicijska akademija (film)\n_START_SECTION_\nZgodba\n_START_PARAGRAPH_\nZaradi pomanjkanja policistov se novoizvoljena \xc5\xbeupanja neimenovanega ameri\xc5\xa1kega mesta odlo\xc4\x8di za ukrep, s katerim od policijske uprave zahteva, da sprejmejo vse pripravljene rekrute, ki izpolnjujejo fizi\xc4\x8dne, izobrazbene in zdravstvene zahteve. Vendar pa niso vsi v policiji navdu\xc5\xa1eni nad temi spremembami._NEWLINE_Carey Mahoney je lahko\xc5\xbeivni \xc4\x8dlovek, ki se je ve\xc4\x8dkrat zna\xc5\xa1el v te\xc5\xbeavah zaradi upiranja arogantnim ljudem. Na predlog kapetana Reeda, ki je popustljiv do njega, ker je poznal njegovega o\xc4\x8deta, se je Mahoney prisiljen pridru\xc5\xbeiti policiji namesto zapora. Sam nad to idejo ni navdu\xc5\xa1en in \xc5\xbeeli narediti vse, da bi ga odpustili. Vodja policije Henry Hurst mu zaradi \xc5\xbeupanjinih zahtev ne gre na roko, saj morajo novi kadeti sami dati odpoved namesto da bi jih odpustili._NEWLINE_Poro\xc4\x8dnik Thaddeus Harris, ki trenira kadete in si \xc5\xbeeli Lassardovo mesto vodje akademije, se strinja s Hurstovim na\xc4\x8drtom in uporablja razli\xc4\x8dne na\xc4\x8dine, s katerimi bi kadete naredil \xc4\x8dim nesre\xc4\x8dnej\xc5\xa1e in bi jih s tem prisilil, da bi dali odpoved. Poveljnik Eric Lassard je edini, ki se ne strinja s Harrisovim in Hurstovim na\xc4\x8drtom in \xc5\xbeeli dati novim kadetom prilo\xc5\xbenost. Harris prosi za pomo\xc4\x8d dva kadeta, ki sta mu v\xc5\xa1e\xc4\x8d, Copelanda in Blankesa, in ju imenuje za vodji skupine, ki bi mu pomagala prisiliti preostale kadete v odpoved._NEWLINE_Mahoney izvede ve\xc4\x8d akcij, zaradi katerih ra\xc4\x8duna na odpust, vendar mu ne uspe. Lassard mu v svoji pisarni pove za svoj dogovor s kapetanom Reedom, da ga bo zadr\xc5\xbeal na policijski akademiji vsaj naslednjih 24 tednov. Mahoney s\xc4\x8dasoma vzljubi delo in se odlo\xc4\x8di, da bo ostal za zmeraj, ko se zaljubi v kadetinjo Karen Thompson. Na akademiji splete prijateljske vezi z drugimi kadeti. To so Larvell Jones, ki zna beatboksati in opona\xc5\xa1ati razli\xc4\x8dne zvoke in ki je bil aretiran skupaj z Mahoneyjem pred prihodom na akademijo (Mahoney je pri Reedu dosegel, da je bil Jones poslan skupaj z njim na akademijo), George Martin, ki je zelo priljubljen pri \xc5\xbeenskah, Eugene Tackleberry, adrenalinski navdu\xc5\xa1enec, ki je obseden z oro\xc5\xbejem in je biv\xc5\xa1i varnostnik ter voja\xc5\xa1ki veteran, Leslie Barbara, strahopeten debel mo\xc5\xa1ki, in Moses Hightower, velikan z neverjetno mo\xc4\x8djo. Harris ve\xc4\x8dkrat uvaja ostre ukrepe proti Hightowerju, da bi ga prisilil v odpoved, zato Mahoney velikokrat izvede povra\xc4\x8dilne ukrepe proti njemu._NEWLINE_Na zahtevo poro\xc4\x8dnika Harrisa Blankes in Copeland sku\xc5\xa1ata izvedeti, kje bo potekala vikend zabava, ki jo organizira Mahoney, da bi jo lahko do potankosti raziskala in odkrila morebitno nezakonito vedenje kadetov. Mahoney pravilno predvidi, da bosta pritisnila na prestra\xc5\xa1enega Barbaro, zato ju prelisi\xc4\x8di. Blankes in Copeland se tako udele\xc5\xbeita zabave v gej baru Pri modri ostrigi, kjer morata celo no\xc4\x8d plesati s tamkaj\xc5\xa1njimi obiskovalci. Da bi se ma\xc5\xa1\xc4\x8devala Mahoneyju, mu podtakneta v stanovanje prostitutko, da bi ga spravila v te\xc5\xbeave. Mahoney jo sku\xc5\xa1a neopazno spraviti iz kampusa akademije, vendar se je prisiljen z njo skriti pod mizo v akademski dvorani, kjer prav tedaj komandant Lassard vodi sre\xc4\x8danje vi\xc5\xa1jih policistov. Ko Mahoney ni pozoren, prostitutka oralno zadovolji Lassarda, ki se trudi prikriti dogajanje. Po koncu sre\xc4\x8danja se Mahoney spravi iz skrivali\xc5\xa1\xc4\x8da, vendar ugotovi, da je v dvorani \xc5\xa1e zmeraj Lassard, ki misli, da je dejanje med sre\xc4\x8danje kriv Mahoney. Lassard najprej ho\xc4\x8de o dogodku obvestiti Harrisa, vendar se da prepri\xc4\x8dati, da tega ne stori._NEWLINE_Mahoney pomaga Hightowerju pri pripravi na opravljanje vozni\xc5\xa1kega izpita. No\xc4\x8d pred izpitom se odpravita na vo\xc5\xbenjo z ukradenim Copelandovim avtomobilom. Zaradi trka v drug avto in prehitre vo\xc5\xbenje ju lovi policija, vendar Hightowerju uspe pobegniti, s to vo\xc5\xbenjo pa mo\xc4\x8dno izbolj\xc5\xa1a svoje vozne sposobnosti. \xc5\xbdal kmalu po opravljenem izpitu Copeland z rasisti\xc4\x8dnimi zmerljivkami \xc5\xbeali kolegico Laverne Hooks, ker mu je ta med opravljanjem izpita nenamerno peljala \xc4\x8dez nogo. U\xc5\xbealjen Hightower v jezi prevrne policijski avto, v katerem sedi Copeland, kljub Harrisovim gro\xc5\xbenjam in pro\xc5\xa1njam Hooksove, naj preneha. Harris Hightowerja takoj odpusti iz akademije, s \xc4\x8dimer prestra\xc5\xa1i Mahoneyja in ostale kadete._NEWLINE_Kmalu zatem sta Mahoney in Barbara skupaj na kosilu v jedilnici in se pogovarjata o Hightowerjevem odpustu. Mahoney je naveli\xc4\x8dan akademije, vendar ne \xc5\xbeeli odnehati. Blakes in Copeland se trudita Mahoneyja zvabiti v pretep, s \xc4\x8dimer bi Harris dobil razlog za njegov odpust, vendar se Mahoney upira. Barbara ga brani, na koncu pa tudi udari Copelanda. V pretep se vme\xc5\xa1a \xc5\xa1e Blakes, s tem pa pritegne \xc5\xa1e Mahoneyja. Po koncu pretepa pred Harrisom Mahoney prevzame krivdo za za\xc4\x8detek pretepa namesto Barbare, s \xc4\x8dimer Harris kon\xc4\x8dno dobi razlog za njegov odpust._NEWLINE_Preden Mahoney dokon\xc4\x8dno zapusti prostore akademije, se v sredi\xc5\xa1\xc4\x8du mesta pojavijo ve\xc4\x8dji neredi, ki jih je nenamerno povzro\xc4\x8dil kadet Fackler. Mahoney se odlo\xc4\x8di, da se bo pridru\xc5\xbeil \xc5\xa1tudentom akademije na misiji, kjer bodo sku\xc5\xa1ali vzpostaviti nered. Take se prvi\xc4\x8d znajdejo na resni\xc4\x8dni akciji, zaradi Lassardove napa\xc4\x8dno podane lokacije pa se namesto na na\xc4\x8drtovanem obrobnem obmo\xc4\x8dju znajdejo v sredi\xc5\xa1\xc4\x8du dogajanja. V splo\xc5\xa1ni zmedi enemu izmed kriminalcev uspe ukrasti Blankesove in Copelandove policijske revolverje, ugrabiti Harrisa in ga odpeljati na streho bli\xc5\xbenje stavbe kot talca. Mahoney ga sku\xc5\xa1a re\xc5\xa1iti, vendar tudi sam postane talec. Kriminalec ju \xc5\xbeeli ubiti, tedaj pa se pojavi Hightower. Nekdanji kadet uspe prelisi\xc4\x8diti kriminalca in ga prepri\xc4\x8dati, da je tudi sam lopov, ki zahteva, da ubije Harrisa. Ko kriminalec namerava povle\xc4\x8di spro\xc5\xbeilec, ga Hightower onesposobi, Hooksova pa ga aretira._NEWLINE_Mahoney in Hightower se vrneta kot kadeta in nekaj dni pozneje na akademiji tudi diplomirata. Za re\xc5\xa1itev poro\xc4\x8dnika Harrisa in ujetje ugrabitelja prejmeta najvi\xc5\xa1jo pohvalo in medaljo akademije. Mahoney namerava imeti dolg govor, vendar mu Lassard (ki sedaj pozna resnico okoli prej\xc5\xa1njega incidenta) podtakne isto prostitutko, ki jo je \xc5\xbee sre\xc4\x8dal, za vrnitev potegav\xc5\xa1\xc4\x8dine. Vsi kadeti razen Blankesa in Copelanda dobijo pohvale in spo\xc5\xa1tljiv pozdrav poro\xc4\x8dnika Harrisa.\n_START_SECTION_\nSprejem\n_START_PARAGRAPH_\n23. marca 1984 so film prvi\xc4\x8d predvajali v 1587-ih ameri\xc5\xa1kih kinodvoranah. \xc5\xbde v prvem tednu je zaslu\xc5\xbeil 8,6 milijona dolarjev. V \xc4\x8dasu izdaje so imeli mo\xc4\x8dno konkurenco, saj so tedaj iz\xc5\xa1le tudi komedije Ghostbusters, Gremlins, Romancing Stone, Splash, Bachelor Party (za katerega sta scenarij tako kot za Policijsko akademijo ustvarila Neal Israel in Pat Proft), Cannonball Run II, Moscow on the Hudson, Sixteen Candles in Rhinestone. Kljub temu je film postal \xc5\xa1esti najbolj uspe\xc5\xa1en film leta 1984 glede na zaslu\xc5\xbeek z zaslu\xc5\xbekom 81,2 milijona dolarjev. Uspe\xc5\xa1en je bil tudi v svetovnem merilu, saj je zaslu\xc5\xbeek zna\xc5\xa1al pribli\xc5\xbeno 146 milijonov dolarjev._NEWLINE_Kljub komercialnemu uspehu pa je bil sprejem kritikov me\xc5\xa1an. Na zbirni strani Rotten Tomatoes ima oceno le 39%, ki predstavlja povpre\xc4\x8dje 18-ih ocen. Robert Ebert iz Chicago Sun Timesa je filmu dal \xc5\xa1tiri zvezdice od \xc5\xa1tirih, vendar je ob tem komentiral, da gre za zelo slabo komedijo. Kritik Vincent Canby iz The New York Timesa pa je filmu dal pozitivno mnenje. Kljub vsemu je bil sprejem prvega filma s strani kritikov bolj\xc5\xa1i od sprejema vseh \xc5\xa1estih nadaljevanj, ki so dobila negativne kritike.'